衆人觀俳優
作者：黄庭堅
朝代：宋

paragraphs: 衆人觀俳優，誠有可笑時。
侏儒笑人後，所笑動未知。
非桀是堯舜，諸生同一詞。
不能解其會，何笑侏儒爲。
桓公方讀書，輪扁釋斧鑿。
借問作書人，已歸蒿里宅。
至精固不傳，所說乃糟粕。
使道如懷珍，分我贍人貧。
人將遺朋友，誰不獻君親。
喁喁來噍食，泯泯去游魂。
昭穆才弟兄，愚智已子孫。
愚游智者籠，智受萬物役。
奔奔相後先，成則自爲德。
勞神不知疲，求所不能知。
深心著文字，有如鳥粘黐。
敗新爲故袴，何獨鄭人妻。
鵠卵待啄菢，自憐非荆雞。
誰能起千載，化此故紙癡。